EUROPSKA KOMISIJA Bruxelles, 9.11.2016. COM(2016) 720 final KOMUNIKACIJA KOMISIJE EUROPSKOM PARLAMENTU, EUROPSKOM VIJEĆU I VIJEĆU Sedmo izvješće o premještanju i preseljenju



1Uvod Sedmo izvješće o premještanju i preseljenju sadržava ažurirano stanje od objave zadnjeg izvješća 28. rujna i procjenu mjera koje su poduzeli svi dionici od 27. rujna 2016. do 8. studenoga (izvještajno razdoblje) kako bi se ispunile obveze u okviru programa premještanja i preseljenja. S obzirom na trajnu hitnu potrebu za pružanjem potpore Grčkoj i Italiji Europsko je vijeće na svojem posljednjem sastanku 20. i 21. listopada 2016. ponovno pozvalo na daljnje jačanje rada na ubrzanju premještanja, osobito kada je riječ o maloljetnicima bez pratnje, te na postojećim programima za preseljenje. U Grčku je od 26. rujna 2016. pristigla 4 561 osoba. Ukupan broj migranata u Grčkoj porastao je u odnosu na prethodno izvještajno razdoblje te je 8. studenoga iznosio približno 61 700 migranata, od čega približno 16 250 osoba na otocima, a 45 450 na kopnu. U Italiju su od 26. rujna pristigle 29 844 osobe, što upućuje na viši trend od onoga koji je zabilježen u istom razdoblju 2015. (porast od 13,5 % u usporedbi s istim razdobljem 2015.). I dalje pristiže velik broj Eritrejaca, koji državljanstvom ispunjavaju uvjete za premještanje (Eritrejci su drugi na popisu najbrojnijih migranata koji pristižu u Italiju – u izvještajnom razdoblju bilo ih je više od 3 660, što je 12 % ukupnih dolazaka). Na temelju informacija talijanskog Ministarstva unutarnjih poslova više od 6 000 Eritrejaca u Italiji trenutačno su potencijalni podnositelji zahtjeva za premještanje. Tijekom izvještajnog razdoblja premještene su još 1 212 osobe, čime je ukupan broj dosad premještenih osoba porastao na 6 925 (5 376 iz Grčke i 1 549 iz Italije). Unatoč općem pozitivnom trendu u vezi s premještanjem u listopadu je zabilježen pad zbog specifičnih okolnosti tijekom izvještajnog razdoblja, koje bi trebale biti privremene. Međutim, da bi se pozitivan trend ojačao, potrebno je ubrzati rad na premještanju kako bi se ispunile obveze predviđene dvjema odlukama Vijeća. Europska migracijska situacija i dalje je osjetljiva te zahtijeva trajno i održivo djelovanje sa svih strana. Zbog dugotrajnog priljeva migranata u Italiju i još uvijek problematične humanitarne situacije u Grčkoj premještanje je i dalje ključno za rasterećenje tih zemalja. Kad je riječ o preseljenju, provedba Zaključaka od srpnja 2015. o preseljenju 22 504 osobe i dalje je uspješna te su dosad preseljene 11 852 osobe, što je više od polovine dogovorenog broja. Od prethodnog je izvješća preseljeno 1 157 osoba, uglavnom iz Turske, Jordana i Libanona. Dio preseljenja u okviru tog europskog programa služi i za provedbu mehanizma 1 za 1 iz Izjave EU-a i Turske. S početkom od 4. travnja u okviru tog mehanizma iz Turske u EU preseljeno je 2 217 osoba, uključujući 603 od prethodnog izvješća. 2Premještanje 2.1Najvažniji događaji tijekom izvještajnog razdoblja Nakon rekordnog broja transfera u rujnu listopad je bio prijelazni mjesec u kojem se premještanje odvijalo sporije nego u prethodnim izvještajnim razdobljima. Taj pad odražava posebne okolnosti te je djelomično posljedica malog broja preuzetih obveza u kolovozu. S obzirom na to da su za dovršetak postupka premještanja potrebna približno dva mjeseca, mali broj preuzetih obveza u kolovozu rezultirao je niskom stopom transfera u listopadu. Stoga se očekuje da će znatan porast broja preuzetih obveza u rujnu rezultirati stvarnim transferima tek u studenome. Privremeno usporavanje premještanja moguće je objasniti i drugim čimbenicima specifičnima za pojedine zemlje: Francuska je u listopadu zatvorila kamp u Calaisu, a to je, čini se, utjecalo na ukupan broj premještanja u ovom izvještajnom razdoblju. Francuska je naime svaki mjesec premještala približno 450 ljudi, no taj se broj u listopadu smanjio. U studenome se očekuje ponovni rast premještanja te se predviđa više od 1 800 transfera. No privremeni pad u ovom izvještajnom razdoblju potvrđuje da su unatoč općenito pozitivnom trendu potrebna stalna nastojanja da se poveća broj mjesečnih transfera te izbjegnu kolebanja u broju premještanja koja su zabilježena u listopadu. S obzirom na to da se administrativne i praktične prepreke postupno uklanjaju, glavni izazovi sljedećih mjeseci bit će postizanje veće pravilnosti i trajnog ubrzanja transfera u okviru premještanja. U Grčkoj je služba za azil zapošljavanjem dodatnog osoblja povećala kapacitet za registraciju podnositelja zahtjeva koji državljanstvom ispunjavaju uvjete za premještanje s 110 na 175 dnevno. Do kraja siječnja 2017. 87 % predregistriranih podnositelja zahtjeva koji državljanstvom ispunjavaju uvjete za premještanje trebalo bi biti potpuno registrirano. Bit će potrebna dodatna nastojanja država članica u pogledu otvaranja i popunjavanja mjesta za premještanje kako bi držale korak s obradom zahtjeva za premještanje grčke službe za azil. Konkretno, države članice trebat će poboljšati planiranje, preuzeti više obveza i urednije ih ispunjavati te povećati svoj kapacitet za obradu i prihvat kako bi ubrzale obradu zahtjeva i smjestile povećan broj podnositelja zahtjeva. Naime, u listopadu je Međunarodna organizacija za migracije (IOM) morala odgoditi neke transfere jer se činilo da pojedine države članice nemaju dovoljno kapaciteta za brzo smještanje podnositelja zahtjeva koji čekaju premještanje.

U Italiji, kao što je već izvješteno, sastanak nacionalnih kontaktnih točaka o premještanju održan 15. rujna u Rimu poslužio je za pronalaženje rješenja za zastoj koji je nastao zbog dodatnih sigurnosnih provjera. Talijansko Ministarstvo unutarnjih poslova i Europol, uz potporu Komisije, službeno su utvrdili dogovore kojima je omogućeno da Europol preuzme ulogu posrednika u postupku premještanja. Preciznije, oblikovan je postupak rada s dodatnim, iznimnim sigurnosnim provjerama koje države članice mogu zatražiti u okviru premještanja te će biti ugrađen u protokol o premještanju koji se sastavlja za Italiju. Taj povoljan razvoj događaja već je otvorio put državama članicama da preuzmu nove i veće obveze. U tom se kontekstu sada očekuje da će Italija sljedećih nekoliko tjedana znatno povećati broj transfera u okviru premještanja. Tijekom izvještajnog razdoblja Komisija je usmjerila svoja nastojanja i na maloljetnike bez pratnje kako bi bolje shvatila prepreke njihovu premještanju i pronašla rješenja. Komisija je s tim ciljem maloljetnicima bez pratnje posvetila i posebnu sjednicu sedmog Foruma o premještanju i preseljenju, koji je održan u listopadu 2016. Broj maloljetnika bez pratnje koji pristižu u Italiju nastavio je rasti (22 775 dolazaka od početka siječnja do 4. studenoga 2016., uključujući 3 569 Eritrejaca, 167 Sirijaca i 187 Iračana te 12 Jemenaca). U Grčkoj Nacionalni centar za socijalnu solidarnost (EKKA) izvješćuje da je na dan 2. studenoga procijenjeno da je u Grčkoj prisutno 2 400 maloljetnika bez pratnje. U skladu s dosadašnjim izvješćima pri masovnoj predregistraciji u Grčkoj utvrđen je identitet 1 225 maloljetnika bez pratnje, od kojih 48 % (približno 588) državljanstvom ispunjava uvjete za premještanje (36 % Sirijci i 12 % Iračani). Dok većina maloljetnika bez pratnje u Italiji koji ispunjavaju uvjete za premještanje putuje sama (bez pratnje rođaka), većina maloljetnika bez pratnje u Grčkoj koji ispunjavaju uvjete za premještanje su „djeca odvojena od roditelja” (maloljetnici koji putuju s rođacima kao što su bake i djedovi, braća ili tete/stričevi, ili su u braku s odraslom osobom). U tom smislu, među 480 maloljetnika bez pratnje koji ispunjavaju uvjete za premještanje i koji su potpuno registrirani u Grčkoj 274 su „djeca odvojena od roditelja”, a svega 122 su maloljetnici koji su potpuno sami u Grčkoj i čije je premještanje problematičnije. Nadalje, 320 od 480 maloljetnika bez pratnje staro je 16 ili 17 godina. Budući da su tijekom izvještajnog razdoblja premještena 43 maloljetnika bez pratnje (22 maloljetnika bez pratnje koji putuju sami i 21 „dijete odvojeno od roditelja“), kad se u statističke podatke uključe sve kategorije „djece odvojene od roditelja”, broj premještenih maloljetnika bez pratnje ukupno iznosi 148. Očekuje se da će se premještanje maloljetnika bez pratnje uskoro povećati te da će sljedećih mjeseci svi maloljetnici bez pratnje koji ispunjavaju uvjete za premještanje biti premješteni, barem kad je riječ o Grčkoj. U tom smislu ima pozitivnih naznaka. Proteklih se tjedana premještanje maloljetnika bez pratnje ubrzalo jer je Finska u jednom transferu premjestila 31 maloljetnika bez pratnje (15 maloljetnika koji putuju sami i 16 „djece odvojene od roditelja”). Države članice imaju manje problema s premještanjem „djece odvojene od roditelja” te takva premještanja već i provode, čak i ako maloljetnike bez pratnje ne ubrajaju uvijek u službene statističke podatke. Osim toga nekoliko je država članica (Belgija, Njemačka, Estonija, Finska, Nizozemska, Rumunjska i Španjolska) ponudilo mjesta za premještanje maloljetnika bez pratnje koji putuju sami, i to ukupno približno 160 mjesta sljedećih mjeseci, što je dovoljno da ispuni potrebe Grčke. No potrebno je više ponuda da se ispune potrebe Italije. Osim toga Italija će ipak morati razviti poseban postupak kako bi omogućila premještanje maloljetnika bez pratnje koji putuju sami, a države članice morat će preuzeti više specifičnih obveza koje se odnose na tu kategoriju migranata. Komisija će i dalje blisko surađivati s grčkom službom za azil, talijanskim tijelima, časnicima za vezu država članica, Visokim povjerenikom Ujedinjenih naroda za izbjeglice (UNHCR), Europskim potpornim uredom za azil (EASO) i IOM-om kako bi razvila praktične aranžmane koji će olakšati i ubrzati premještanje maloljetnika bez pratnje. 2.2Mjere država članica premještanja Od 28. rujna do 8. studenoga premještene su još 1 212 osobe, 921 iz Grčke i 291 iz Italije. Finska, Nizozemska, Portugal i Rumunjska nastavile su s redovitim tjednim i mjesečnim transferima, a mjesečni transferi Belgije, Estonije, Latvije, Litve, Luksemburga i Malte odvijaju se redovito. Francuska je premjestila najveći broj podnositelja zahtjeva (2 155), a slijede je Nizozemska (915) i Finska (862). Treba napomenuti da su države članice s manjim kvotama (kao što su Finska, baltičke države, Malta ili Portugal), zajedno s Francuskom, Nizozemskom i Rumunjskom, bile redovitije, ažurnije i uspješnije u ispunjavanju svojih obveza. U izvještajnim razdobljima dovršena su prva premještanja iz Grčke u Švicarsku te iz Italije u Norvešku. Do kraja studenoga planirana su dodatna 542 transfera u okviru premještanja iz Grčke i 397 iz Italije. Premještanja planirana za studeni pokazuju da bi pad iz listopada trebao biti iznimka – više kratkoročno usporavanje nego stvaran pad. Mjere za povećanje ograničenog broja preuzetih obveza: tijekom izvještajnog razdoblja Njemačka je nastavila mjesečno preuzimati obveze za brzo premještanje podnositelja zahtjeva za međunarodnu zaštitu („službeno preuzete obveze”), i to za 500 osoba iz Italije i 500 iz Grčke. Španjolska je preuzela obvezu premještanja 400 osoba iz Grčke i 100 iz Italije. Njemačka, Estonija, Latvija, Finska, Francuska, Nizozemska, Rumunjska, Švicarska i Norveška mjesečno preuzimaju obveze premještanja, a Litva, Luksemburg, Portugal i Slovenija svaka dva mjeseca. Iako neke države članice i dalje usmjeravaju svoje preuzete obveze samo na Grčku, od dogovora kojima je Europol dobio ulogu posrednika u Italiji očekuje se da će potaknuti još država članica da se aktivno uključe u premještanja iz Italije. No u izvještajnom razdoblju ukupno su svega devet država članica (Cipar, Estonija, Finska, Njemačka, Irska, Latvija, Malta, Nizozemska i Španjolska) te Švicarska i Norveška preuzele 2 634 službene obveze (1 105 službenih obveza preuzetih za Italiju i 1 529 za Grčku), što je nedovoljno da bi se ispunile trenutačne potrebe (vidjeti odjeljak 2.3. u nastavku). Države članice premještanja službeno su preuzele ukupno 16 259 obveza (4 954 za Italiju i 11 305 za Grčku). Potreban je brži napredak i veća postojanost kako bi se osiguralo da sve države članice preuzmu obvezu za dovoljan broj mjesta i u tome budu redovitije. Komisija očekuje da bi na polovini provedbenog razdoblja države članice trebale preuzeti obveze barem za polovinu svojih kvota. Austrija i Mađarska i dalje su jedine dvije zemlje koje nisu preuzele ni jednu obvezu niti su ikoga premjestile. Poljska od travnja nije nastavila s provedbom svojih obveza te nije preuzimala obveze niti je premještala podnositelje zahtjeva. U ovom izvještajnom razdoblju Češka i Slovačka nisu preuzimale obveze niti su premještale podnositelje zahtjeva.

Mjere za ubrzavanje obrade zahtjeva za premještanje: većina država članica i pridruženih država koje sudjeluju u programu premještanja nastoji ubrzati obradu zahtjeva za premještanje i ispuniti cilj od 10 radnih dana postavljen u protokolima o premještanju. No potrebni su dodatni napori da se poveća i osigura stalan mjesečni tijek obrade. Većina država uglavnom pozitivno odgovara na zahtjeve za premještanje. No i dalje ima primjera u kojima bi se stopa prihvaćanja mogla znatno povećati i u kojima bi odbijanje trebalo bolje obrazložiti kako bi se ispunili zahtjevi iz odluka Vijeća. Tijekom sedmog Foruma o preseljenju i premještanju razmijenjene su dobre prakse u pogledu primjerenog obrazlaganja odbijanja zahtjeva za premještanje, poput onih koje primjenjuje Nizozemska. Kako bi otklonio zabrinutost pojedinih država članica u pogledu razmjene informacija povezanih sa sigurnosnim pitanjima, Europol je državama članicama ponudio posebni komunikacijski kanal kao siguran način da iznesu razloge odbijanja zahtjeva za premještanje. Tijekom sedmog Foruma o preseljenju i premještanju Komisija je još jednom naglasila mogućnost razmjene otisaka prstiju putem kanala za policijsku suradnju radi sigurnosnih provjera na nacionalnoj razini, osobito ako podnositelji zahtjeva ne posjeduju identifikacijske ili putne isprave. Mjere za rješavanje problema povezanih s premještanjem ranjivih podnositelja zahtjeva, među ostalim maloljetnika bez pratnje: premještanje maloljetnika bez pratnje ubrzalo se u posljednjem tjednu izvještajnog razdoblja. Od 28. rujna 43 maloljetnika bez pratnje (22 maloljetnika bez pratnje koji putuju sami i 21 „dijete odvojeno od roditelja”) premješteni su iz Grčke (u Belgiju, Njemačku, Irsku, Finsku i Švicarsku) te je ukupan broj premještenih maloljetnika bez pratnje 118. No ako se u obzir uzmu sve kategorije djece odvojene od roditelja, njihov je ukupni broj 148. Nakon sedmog Foruma o preseljenju i premještanju pojašnjeno je da države članice uglavnom nemaju problema s premještanjem „djece odvojene od roditelja” (vidjeti prethodne napomene). Nakon poziva Komisije države članice su za maloljetnike bez pratnje koji putuju sami ponudile ukupno 160 mjesta. Mjere za povećanje kapaciteta EASO-a za pružanje potpore Italiji i Grčkoj: Europsko vijeće u listopadu još je jednom naglasilo potrebu da države članice hitno pomognu EASO-u stavljanjem svojih stručnjaka na raspolaganje. Iako su primijećeni pozitivni pomaci u boljem dugoročnom planiranju raspoređivanja stručnjaka i zamjeni stručnjaka na odlasku novima, hitno su potrebni novi stručnjaci s dužim mandatima i pravim profilom kako bi se osigurala odgovarajuća prisutnost EASO-a na terenu te kapacitet za obradu timova u Italiji i Grčkoj. Kratkoročni mandati vrlo negativno utječu na cjelokupno odvijanje premještanja u Italiji i u Grčkoj. Kako se bliže kraju, stopa registracija smanjuje se dok ne stigne zamjena. Kratkoročni mandati i neodgovarajući profili službenika utječu i na kvalitetu zahtjeva za premještanje jer stručnjacima treba vremena da se upoznaju s uspostavljenim postupcima. Izvršni direktor EASO-a i povjerenik Avramopoulos poslali su podsjetnike na pozive u svojim nedavnim dopisima državama članicama, a Komisija u različitim forumima stalno naglašava trenutačne potrebe kako bi potakla više raspoređivanja stručnjaka, u koordinaciji s EASO-om i predsjedništvom Vijeća. U Grčkoj EASO traži trajno raspoređivanje 28 stručnjaka u skladu sa svojim petim pozivom za stručnjake radi potpore programu premještanja. EASO je u stalnom kontaktu s nacionalnim kontaktnim točkama država članica s ciljem pronalaženja novih stručnjaka koji bi zamijenili one čiji mandati završavaju. Neke su države na vlastitu inicijativu preuzele obvezu da osiguraju stručnjake za određena mjesta tijekom dužeg razdoblja te da automatski traže zamjenu za svoje stručnjake čiji mandat istječe, a Komisija i EASO smatraju takve inicijative dobrodošlima. Sad kad grčka služba za azil zapošljava novo osoblje za registraciju, potrebno joj je više potpore u području kontrole kvalitete i učinkovitosti postupka. U tu svrhu EASO već raspoređuje dodatne specijalizirane stručnjake u području isključenosti, Dublinske uredbe te iskusne službenike za registraciju koji rješavaju složene slučajeve u Ateni, zajedno sa stručnjacima za otkrivanje krivotvorenih isprava. Promjene potreba u vezi s brojem i profilima stručnjaka bit će vidljive u novom pozivu koji je u pripremi. Ukupan broj stručnjaka raspoređenih u Grčkoj 7. studenoga iznosio je 18 stručnjaka za azil i 27 tumača, što i dalje nije dovoljno za obradu sve većeg broja predmeta nakon dovršetka postupka masovne predregistracije. Kad je riječ o Italiji, EASO je u zadnjem pozivu za stručnjake, objavljenom 28. svibnja 2016., zatražio još 35 stručnjaka kako bi ih ukupno bilo 74, koliko je predviđeno u planu za nepredviđene događaje koji je dogovoren s talijanskim tijelima. Do 7. studenoga 2016. zaprimljeno je 100 ponuda. Od tog broja stručnjaka koji su osigurale države članice i pridružene zemlje, a koji je viši u odnosu na prethodna izvještajna razdoblja, prema podacima od 7. studenoga 2016. odabrano je 47 stručnjaka za azil i 36 kulturnih posrednika koji su raspoređeni u Italiju. Unatoč tom nedavnom porastu broja raspoređenih stručnjaka još uvijek ih je premalo za i dalje velik priljev osoba koje ispunjavaju uvjete za premještanje te brojne osobe koje u Italiji čekaju dovršenje registracije, a dostupan broj stručnjaka i dalje je nedovoljan za potrebe u okviru planova u slučaju nepredviđenih događaja. 2.3Mjere Grčke i Italije, uključujući najvažnije točke iz planova Grčka Mjere za ubrzavanje registracije i obrade migranata te povećanje registracijskog kapaciteta grčke službe za azil: nakon masovnog postupka predregistracije grčka služba za azil izradila je raspored sastanaka za potpuno podnošenje zahtjeva za azil. Do kraja siječnja 2017. 87 % predregistriranih podnositelja zahtjeva bit će u potpunosti registrirano, a sve će registracije biti dovršene do travnja 2017. Do 7. studenoga 16 642 osobe bile su potpuno registrirane. Osobe koje su propustile postupak predregistracije mogu još uvijek pokrenuti postupak traženja azila dogovaranjem sastanka putem sustava Skype. Grčka je služba za azil zapošljavanjem dodatnog osoblja pojačala svoj kapacitet za registraciju podnositelja zahtjeva koji državljanstvom ispunjavaju uvjete za premještanje s 110 na 175 dnevno. Jedinica za premještanje u Ateni trenutačno zapošljava ukupno 75 osoba. I regionalni uredi u Solunu i Aleksandropoliju bave se slučajevima premještanja. Timovi EASO-a za potporu postupku registracije 7. studenoga sastojali su se od četiri stručnjaka u Ateni, šest u Solunu i tri u Aleksandropoliju. Budući da je grčkoj službi za azil potrebno iskusno osoblje i specijalizirani profili stručnjaka (radi prenošenja stručnog znanja novozaposlenima), EASO će pružiti raznovrsniju potporu. Nesrazmjer broja zahtjeva za premještanje koje je podnijela Grčka i prihvaćanja tih zahtjeva u državama članicama povećao se tijekom izvještajnog razdoblja (od 28. listopada do 4. studenoga Grčka je podnijela približno 1 570 zahtjeva, a zaprimila je svega 940 odgovora). Znatnije je povećanje nesrazmjera broja registracija koje je izvršila grčka služba za azil i ukupnog broja preuzetih obveza premještanja (u istom razdoblju Grčka je registrirala 3 298 zahtjeva za premještanje, a broj dodatnih preuzetih obveza u istom razdoblju bio je 1 499. Do 7. studenoga Grčka je registrirala ukupno 16 642 zahtjeva, a ukupan broj preuzetih obveza bio je 11 275). Ti su nesrazmjeri djelomično uzrok usporavanja premještanja tijekom listopada te, u skladu s predviđanjima Komisije iz prethodnih izvješća, uzrokuju velike zastoje nakon postupka masovne predregistracije. Stoga osiguravanje više stalnih preuzimanja obveza te ubrzavanje premještanja (posebice reagiranja na zahtjeve za premještanje) postaje prioritetom radi izbjegavanja neodrživog gomilanja slučajeva.

Mjere za poboljšavanje kapaciteta za prihvat u Grčkoj: na dan 8. studenoga ukupni kapacitet za prihvat u Grčkoj iznosio je više od 68 863 mjesta u privremenim objektima i stalnim prihvatilištima na kopnu za nezakonite migrante i osobe kojima je možda potrebna međunarodna zaštita i koje namjeravaju podnijeti zahtjev za azil ili su ga već podnijele. Prema podacima grčkih tijela ukupni planirani kapacitet 40 stalnih prihvatilišta na kopnu procjenjuje se na približno 33 186 mjesta. Od 20 000 mjesta dodijeljenih podnositeljima zahtjeva koji ispunjavaju uvjete za premještanje u okviru UNHCR-ova programa subvencija za najam 7. studenoga bilo je dostupno 17 664 mjesta, uključujući 5 509 mjesta u hotelima/zgradama, 10 076 mjesta u stanovima, 497 mjesta u obiteljima domaćinima i 622 mjesta u namjenskim objektima za maloljetnike bez pratnje. UNHCR očekuje da će do kraja godine imati na raspolaganju svih 20 000 mjesta za smještaj. Kad je riječ o centrima za premještanje, 8. studenoga uspostavljen je samo jedan od tri centra za premještanje na koje su se grčka tijela obvezala (Lagadikia), u kojem je dostupno 960 mjesta. Za druga dva centra grčka tijela još nisu pronašla prikladne lokacije. UNHCR i grčka tijela i dalje raspravljaju o osiguravanju dodatnih lokacija za izgradnju namjenskih centara za premještanje, ponajprije u Atici. U ta tri centra za premještanje trebalo bi se moći smjestiti 6 000 osoba. Kako se navodi u prethodnim izvješćima, Komisija poziva Grčku da što prije odredi te lokacije kako bi se izbjegli zastoji u provedbi posljednjih faza premještanja nakon postupka masovne predregistracije. Italija Mjere za povećanje broja žarišnih točaka i njihovu potpunu operativnost: učestala nagla povećanja broja dolazaka tijekom proteklih mjeseci pokazala su da trenutačni kapacitet od 1 600 mjesta u četiri operativne žarišne točke (Pozzallo, Lampedusa, Trapani i Taranto) nije dovoljan. Osim toga, većina iskrcavanja (približno 70 %) i dalje se odvija izvan žarišnih točaka. Iako su već počele prve pripreme (kao što su poboljšavanje objekata i nabava opreme), Italija treba ubrzati otvaranje već najavljenih dodatnih žarišnih točaka. S obzirom na to talijanska su tijela navela da standarde za žarišne točke ispunjava još šest luka za iskrcavanje. Komisija smatra da bi nakon određenih zahvata, ponajprije za osiguranje odgovarajućih struktura za prihvat, te luke mogle postati prave žarišne točke. Zahvaljujući tom napretku velika većina migranata koji stižu u Italiju iskrcava se u skladu sa standardima koji se primjenjuju na žarišne točke. Osim toga, talijanska su tijela izrazila namjeru da ubrzo počnu primjenjivati standardne operativne postupke (SOP) za žarišne točke na sva iskrcavanja u Italiji. U tu se svrhu priprema okružnica kojom će se naložiti svim prefekturama i policijskim upravama (Questure) na terenu da postupaju u skladu s tom odlukom. Kao što je navedeno u prethodnom izvješću, s obzirom na povećanje stope maloljetnika bez pratnje koji pristižu u Italiju potrebno je uspostaviti namjenska područja i pružiti posebnu pomoć u svim žarišnim točkama. Transfer u prihvatne objekte na prvoj ili drugoj liniji prihvata potrebno je dovršiti u što kraćem roku, a migranti bi trebali biti obrađeni što je brže moguće i u roku od najviše 72 sata. Mjere za poboljšavanje koordinacije: posljednji sastanak skupine koja prati provedbu standardnih operativnih postupaka održan je 19. listopada 2016. Revidirane specifikacije za tehničke ponude te na njima temeljeni novi i obnovljeni ugovori između prefektura i subjekata koji upravljaju žarišnim točkama morat će biti u skladu sa standardnim operativnim postupcima za žarišne točke. Činjenica da u Italiji još uvijek nema koordinatora za svaku žarišnu točku i dalje ometa njihovo funkcioniranje. Kad je riječ o premještanju, nacrt protokola o premještanju prilagođava se na osnovi zaključaka ad hoc sastanka nacionalnih kontaktnih točaka za premještanje, koji je održan 15. rujna, i na osnovi postignutih dogovora talijanskih nadležnih tijela s Europolom, a o njemu će se raspravljati na sljedećem sastanku časnika za vezu predviđenom za studeni. Mjere za ubrzavanje obrade zahtjeva za premještanje: nakon dogovora postignutog na ad hoc sastanku nacionalnih kontaktnih točaka za premještanje talijansko Ministarstvo unutarnjih poslova i Europol, uz potporu Komisije, službeno su utvrdili praktični postupak razmjenom dopisa 4. studenoga 2016. Konkretno, uz potporu Komisije razvijen je radni tijek za dodatne, iznimne sigurnosne provjere koje države članice mogu zatražiti u okviru premještanja i koji će biti ugrađen u protokol o premještanju koji se trenutačno izrađuje. Taj pozitivni zamah već je otvorio put državama članicama za preuzimanje novih i većih obveza, a to bi uskoro trebalo dovesti do povećanja broja transfera u okviru premještanja iz Italije. Mjere za rješavanje problema povezanih s premještanjem ranjivih podnositelja zahtjeva i maloljetnika bez pratnje: iz Italije još nije premješten ni jedan maloljetnik bez pratnje. Provedba postupka ključni je prioritet jer se od početka 2016. u Italiju iskrcalo oko 4 000 maloljetnika bez pratnje koji potencijalno ispunjavaju uvjete za premještanje (većina iz Eritreje). Nakon poziva Europske komisije nekoliko država članica (Belgija, Finska, Njemačka, Nizozemska) osiguralo je mjesta za maloljetnike bez pratnje, uključujući i one koji putuju sami i one koji su odvojeni od roditelja. Komisija potiče Italiju na poduzimanje svih potrebnih mjera kako bi se omogućilo premještanje maloljetnika bez pratnje kad se smatra da je to u njihovu najboljem interesu te na razmatranje mogućnosti da što prije uspostavi jedan ili više centara za premještanje za maloljetnike bez pratnje. Provedba postupka premještanja pridonijela bi i rješavanju problema visoke stope bijega maloljetnika bez pratnje koji potencijalno ispunjavaju uvjete za premještanje. Prema podacima koje je objavilo Ministarstvo rada, broj maloljetnika bez pratnje iz Eritreje drugi je po visini među maloljetnicima bez pratnje koji su pobjegli iz objekata za prihvat. Mjere za ograničavanje sekundarnih kretanja: u okviru mjera koje su poduzela talijanska tijela radi ograničavanja sekundarnih kretanja talijanska policija redovito premješta migrante koji su se nezakonito preselili s juga na sjever zemlje natrag u prihvatne objekte na jugu zemlje. EASO je pojačao aktivnosti putujućeg tima koji provodi registraciju za premještanje na raznim područjima gdje su smješteni kandidati za premještanje (na temelju potreba koje određuju talijanska tijela), a izvan registracijskih centara. Prisutnost i kretanja nezakonitih migranata na državnom području Italije potrebno je pomno pratiti, a nezakonita sekundarna kretanja spriječiti.

2.4Mjere Komisije i agencija EU-a Europska komisija Komisija i dalje svakodnevno pruža potporu na terenu Italiji i Grčkoj pomažući u koordinaciji različitih dionika te pomažući grčkim i talijanskim tijelima u otkrivanju uzroka zastoja, u pronalaženju rješenja za probleme u bliskoj suradnji sa svim dionicima i u razvijanju posebnih postupaka. Komisija je u sklopu te potpore potpomogla dovršenje prethodno navedenih dogovora između Italije i Europola za dodatne sigurnosne provjere, a koje predstavljaju jedan od glavnih uzroka zastoja koji usporavaju premještanja iz Italije pa se očekuje da će sada više država članica početi aktivno surađivati s Italijom. Sedmi Forum o premještanju i preseljenju okupio je nacionalne kontaktne točke za premještanje svih država članica i pridruženih zemalja te odgovarajućih dionika (EASO, UNHCR, IOM, Europol) kako bi raspravljali o napretku koji je postignut u provedbi programa premještanja godinu dana nakon stupanja na snagu odluka Vijeća o premještanju. Posebni je naglasak pritom stavljen na maloljetnike bez pratnje (MBP) i sigurnosna pitanja. Sastanak je bio usmjeren na utvrđivanje preostalih prepreka u postupku premještanja, na pronalaženje zajedničkih rješenja i na razmjenu najboljih praksi. Glavni zaključci sastanka već su istaknuti na više mjesta u ovom izvješću. O tim će se zaključcima pobliže razgovarati u Grčkoj i Italiji na redovitim sastancima časnika za vezu koje organizira Komisija. Sljedeći takav sastanak održat će se u drugoj polovini studenoga. U okviru praćenja provedbe odluka Vijeća o premještanju Komisija je izrazila zabrinutost onim državama članicama koje zaostaju s provedbom odluka Vijeća, a izražavat će je i ubuduće. Povjerenik Avramopoulos nedavno je uputio dopise državama članicama u kojima ih podsjeća na njihove obveze u skladu s odlukama Vijeća o premještanju. Europski potporni ured za azil Mjere za ubrzavanje postupka premještanja i povećanje kapaciteta za registraciju u Grčkoj i Italiji: stručnjaci su raspoređeni na niz dužnosti. U Grčkoj trenutačno devet stručnjaka pruža potporu postupku registracije izravno u okviru zajedničke obrade, a devet drugih stručnjaka obavlja poslove informiranja i savjetovanja.Na temelju preporuka o tome kako poboljšati postupak dodjeljivanja, čiji je cilj dodijeliti podnositelje zahtjeva određenim državama članicama, EASO će od prosinca 2016. do siječnja 2017. testirati svoj alat za dodjeljivanje. Nakon dovršetka predregistracije grčka služba za azil radi na jačanju svojih kapaciteta za registriraciju. EASO je pružio različite oblike potpore postupku premještanja te je uključio dodatne stručnjake za pokazatelje isključenosti, Dublinsku uredbu, jedinstvo obitelji i otkrivanje krivotvorenih isprava te iskusne službenike za registraciju. Ti stručnjaci rješavaju složene slučajeve, što će pomoći u rasterećivanju redovitog postupka registracije i osiguravanju kvalitete zahtjeva za premještanje. I dalje je potrebna snažnija potpora tijekom različitih faza postupka premještanja, od informiranja do registracije i postupka dodjeljivanja. EASO će i dalje povećavati broj svojih stručnjaka za registraciju u Solunu, a trenutačno se bavi nabavom specijalnih mobilnih jedinica radi osiguravanja radnog prostora za te stručnjake. EASO predviđa i da će biti potrebno angažirati dodatne stručnjake za informiranje u kampovima. EASO u Italiji trenutačno raspoređuje 47 od 74 zatražena stručnjaka iz država članica i pridruženih zemalja: 10 stručnjaka u žarišnim točkama, sedam stručnjaka u dva mobilna tima (sa sjedištem u Rimu i Cataniji), 10 stručnjaka u registracijskim centrima, pet stručnjaka u putujućem timu za registraciju, jednog stručnjaka za potporu u komuniciranju s medijima te 14 stručnjaka u dublinskoj jedinici u Rimu. EASO raspoređuje i do 48 kulturnih posrednika (za arapski, tigrinja i kurdski jezik) za potporu postupku premještanja (7. studenoga na terenu ih je bilo 36). Tijekom izvještajnog razdoblja EASO je pojačao aktivnosti putujućeg tima koji provodi registraciju za premještanje na raznim lokacijama na kojima su smješteni kandidati za premještanje (na temelju potreba koje određuju talijanske vlasti), a izvan registracijskih centara. Putujući tim podupire i lokalnu Questuru) izgradnjom kapaciteta policijskih službenika za samostalno provođenje registracija.

EASO radi i na osiguravanju odgovarajućih i učinkovitih radnih uvjeta za EASO-ove timove u žarišnim točkama. U nekim žarišnim točkama i registracijskim centrima postavljeno je pet mobilnih ureda (kontejnera) (jedan u žarišnoj točki Trapani, po dva u centrima u Villi Sikaniji i Bariju), a još će jedan biti postavljen u luci Augusta u kojoj se odvijaju mnoga iskrcavanja. Za talijanska tijela osigurana je i tehnička oprema (računala) za pomoć u radu povezanom s premještanjem (pet radnih stanica osigurano je u svakom registracijskom centru i u Questuri u Rimu, a još 20 postavit će se u dublinsku jedinicu nakon sigurnosne provjere kako bi se povezale s postojećim sustavom). Europsko vijeće u zaključcima od 20. listopada 2016. poziva EASO da se pobrine da Intervencijska skupina za azil (AIP) što prije postane operativna. EASO je stoga zatražio potporu svojeg Upravnog odbora kako bi brzo kadrovski obnovio svoju Intervencijsku skupinu za azil imenovanjem nacionalnih stručnjaka s određenim profilima do 27. listopada 2016. Kako bi postigao veći odaziv stručnjaka na svoje pozive, EASO osim toga razvija pilot-program uvođenja u posao manje iskusnih službenika za rješavanje predmeta te je predložio i izmjene odgovarajućih pravila u vezi s naknadama za stručnjake kako bi omogućio agenciji da isplaćuje naknade stručnjacima koji su raspoređeni preko nacionalnih službi, a nisu stalni zaposlenici tih službi. 3Preseljenje Na temelju informacija primljenih od država sudionica do 7. studenoga 2016. u okviru programa preseljenja od 20. srpnja 2015. preseljene su 11 852 osobe u 21 državu preseljenja (Austrija, Belgija, Češka, Danska, Estonija, Finska, Francuska, Njemačka, Island, Irska, Italija, Latvija, Lihtenštajn, Litva, Nizozemska, Norveška, Portugal, Španjolska, Švedska, Švicarska i Ujedinjena Kraljevina). Švedska, Ujedinjena Kraljevina i Finska te pridružene države Švicarska, Lihtenštajn i Island već su ispunile preuzete obveze. Većina država koje sudjeluju u programu navela je da su napori koje ulažu u preseljenje ponajprije, ali ne i isključivo, usmjereni na Sirijce koji borave u Jordanu, Libanonu i Turskoj. To uključuje napore koje države članice ulažu u preseljenje Sirijaca iz Turske u skladu s Izjavom EU-a i Turske od 18. ožujka. Broj preseljenja iz Turske i dalje raste kako države članice završavaju s procjenom predmeta koje im je Turska uputila preko UNHCR-a. Države članice pripremaju i buduće misije u Tursku radi održavanja razgovora s kandidatima za preseljenje. Stopa odustajanja kandidata za preseljenje koji se nalaze na popisu preporučenih kandidata koji je turska Glavna uprava za upravljanje migracijama predala UNHCR-u početkom rujna smanjena je u odnosu na prethodne popise, što znači se da se postupak odabira općenito poboljšao. Turske vlasti rade na novom popisu preporučenih kandidata koji će vjerojatno biti kraći te će ga podnositi u redovitim intervalima kako bi se osiguralo neometano planiranje operacija. Od 4. travnja 2016. iz Turske je u okviru programa preseljenja 1 za 1 preseljeno 2 217 Sirijaca. Osim toga, odobreni su zahtjevi 346 osoba, koje sada čekaju preseljenje. Očekuje se da će se u studenome provesti ukupno 472 preseljenja, a preostali broj svih obveza je 11 228. Dinamika preseljenja ostala je nepromijenjena te su od 26. rujna do 7. studenoga preseljena 603 Sirijca. Osim Belgije, Estonije, Finske, Francuske, Njemačke, Italije, Latvije, Litve, Luksemburga, Nizozemske, Portugala, Španjolske i Švedske preseljenje se odvija i u Norveškoj. Odluka Vijeća (EU) 2016/1754 donesena je 28. rujna kako bi se državama članicama omogućilo da ispune svoje obveze utvrđene Odlukom (EU) 2015/1601 tako da iskoriste nedodijeljenih 54 000 mjesta za premještanje podnositelja zahtjeva za međunarodnu zaštitu iz Italije i Grčke ili za prihvat na svoje državno područje sirijskih državljana koji se trenutačno nalaze u Turskoj i kojima je nedvojbeno potrebna međunarodna zaštita putem preseljenja ili nekog drugog oblika zakonitog prihvata. Odmah potom Komisija je već zatražila od država članica da je do 7. studenoga obavijeste o broju Sirijaca u Turskoj koje države članice planiraju zakonito prihvatiti na temelju ove Odluke. Suzakonodavci trenutačno razmatraju Prijedlog Komisije o uredbi kojom bi se uspostavio okvir Unije za preseljenje, koji je donesen 13. srpnja 2016. 4Sljedeći koraci Čelnici država ili vlada više su puta naglasili hitnost potrebe rješavanja europske migrantske situacije te su pozvali na daljnje djelovanje radi ubrzavanja provedbe programa premještanja kao temeljnog načina iskazivanja solidarnosti s državama članicama na prvoj liniji migrantske krize. Europsko je vijeće u listopadu ponovno naglasilo potrebu da države članice pojačaju napore da se ubrza premještanje.